Kázeň z ev. Služieb Božích v Večerou Pánovou, v BA Lamači, 17. 9. 2023, 10.00 h, 15. nedeľa po Svätej Trojici, ES: 210, 531, 625

ep.: Galatským 5, 25 – 6, 10; téma nedele: **Bremeno ustarostenosti**

**Matúš 6, 31 – 34:** *„****31****Nebuďte teda ustarostení a nehovorte: Čo budeme jesť? alebo: Čo budeme piť? alebo: Čím sa budeme odievať?****32****Lebo všetko toto pohania hľadajú. Veď váš Otec nebeský vie, že to všetko potrebujete.****33****Ale hľadajte najprv kráľovstvo Božie a Jeho spravodlivosť a všetko toto bude vám pridané.****34****Nebuďte teda ustarostení o zajtrajší deň, lebo zajtrajší deň postará sa o seba. Dosť má deň svojho trápenia.“*

**Milí bratia a milé sestry!**

 „Nebuďte ustarostení o zajtrajší deň.“ – To sa ľahko povie, no bez hlbšieho uvažovania o tomto výroku Pána Ježiša máme tendenciu povedať: „Je zrejmé, že Ježiš nebol ženatý, nemal deti, vlastnú rodinu! Veď akože sa v rodine nestarať o zajtrajšok! Dobrí rodičia sa starajú, aby ich deti mali do škôlky či školy čisté oblečenie. Musia sa starať, aby pre rodinu zabezpečili obživu. Podobne učiteľ sa musí starať, aby na hodinu prišiel pripravený. Je vôbec uskutočniteľné, čo Ježiš hovorí: Nerobiť si starosti o zajtrajší deň?“ **Ako týmto Pánovým slovám rozumieť?**

 **1.** **Pán Ježiš na naše otázky, obavy, starosti o zajtrajšok, odpovedá odkazom na dôveru v nebeského Otca.** Sú veci, ktoré neovplyvníme, a predsa fungujú. Slnko vyjde každé ráno v správny čas. Keby tak raz nevyšlo, to by bol chaos... No ono vychádza. My túto zásadnú vec neovplyvníme. Tým, že nás Pán Ježiš pozýva dôverovať nebeskému Otcovi aj vo všedných veciach, nám kladie na srdce: Keď Pán Boh riadi svet, keď je v Jeho réžii východ slnka, obživa nebeských vtákov, zaodievanie poľných kvetov, ktoré dnes sú a zajtra uvädnú, či sa nepostará aj o vás? O čo viac má rukách každého z nás!

 Martin Luther k tomu píše: „Vtáčik lieta. Spieva, stavia hniezda a vyvádza mláďatá. Je to jeho práca, ale tá ho neživí. ... Ani neseje, ani nežne, a predsa by zomrel hladom, keby nelietal za potravou a nehľadal ju. To, že ju nájde, nie je jeho prácou, ale darom Božej láskavosti. Veď kto mu tam prichystal potravu, aby ju našiel? **Kde Boh nič neprichystal, nikto nič nenájde, i keby sa celý svet nadrel a nahľadal až k smrti.**“

Ak Stvoriteľ živí vtáky a kvety, o čo viac živí nebeský Otec svoje deti, ktoré Ho o to denne prosia! Dôvera v Boha je odpoveďou Pána Ježiša na našu ustarostenosť. Plánujme budúcnosť, premýšľajme o nej, usilovne pracujme, ale vo svojich plánoch nezabudnime na nebeského Otca. Nech nás naše plánovanie, potrebné premýšľanie o budúcnosti ani práca neoberú o dôveru v Boha.

 **2.** **Slová o dôvere v Boha si nevykladajme falošne.** Deje sa to napríklad tam, kde človek hladuje a kresťan by mu namiesto pomoci povedal: „To nič, netráp sa o zajtrajšok, Pán Boh ti dá, čo potrebuješ.“ Pritom ten človek evidentne nemá, dať čo do úst. Všetko nasvedčuje, že Pán Boh mu nedal, čo potrebuje. Bolo by ľahké, no falošné prehodiť to na Boha, že za hlad dotyčného človeka môže On. Oveľa ťažšie, no poctivejšie je vyznať, že my, ktorí máme dostatok – neraz až nadbytok potravín, nie sme ochotní pomôcť tým, ktorí živoria. **Nebeský Otec prichystal na svete dosť potravy pre všetkých na svete. Našou úlohou rozdeliť ju tak, aby jej bol dostatok pre každého.** I my pre to môžeme aspoň čosi urobiť. Napríklad tým, že sa podporíme charitatívne organizácie. Alebo sa zapojíme do zbierok ľuďom trpiacim dôsledkom prírodných katastrof a vojnových konfliktov. Vďaka všetkým, ktorí podporili projekt Krabice požehnania či zbierku pre povodňami postihnuté Slovinsko. Príležitostí ako pomáhať núdznym je dosť. Kto má v srdci Božiu lásku, ten bude mať aj dosť fantázie, ako v tejto láske slúžiť blížnym.

 **3.** **Nejde len o zabezpečenie časného života.** **Pán Ježiš nás vyzýva hľadať najprv Božie kráľovstvo a Jeho spravodlivosť** a to, čo potrebujeme, nám bude pridané.

Slová: *„Nebuďte ustarostení“* si niekto môže vysvetľovať ako podnet k pasivite, nečinnosti. Výzva: *Hľadať najprv Božie kráľovstvo*, však ukazuje opak. ***„Hľadajte“* – to je aktivita. Aktivita bez konca.** Veď Božie kráľovstvo je treba stále hľadať, denne nachádzať.

 **Čo znamená, hľadať Božie kráľovstvo?** – Značí to **dovoliť, aby mal Pán Boh v našom žití rozhodujúce slovo.** Kráľ je ten, kto má právomoc rozkázať, mať hlavné slovo. Hľadať Božie kráľovstvo značí, že budeme hľadať za každých okolností pomoc najprv u Boha, že podriadime svoje zmýšľanie Jeho požiadavkám, prijmeme za vlastné Jeho túžby, že si za vzor vezmeme Ježišov povahu charakter. Ježišovo počínanie. Stručne a jasne: **Hľadať Božie kráľovstvo značí mať spoločenstvo s Ježišom Kristom: dôverovať Mu, milovať Ho poslúchať Ho ako dobrého Pána.**

 **Spravodlivosť Božieho kráľovstva je to, čo nám Pán Ježiš Kristus získal. Jej hľadanie** sa neodohrávav špeciálnych študovniach. **Deje sa v rozhodovaní sa pre Božiu vôľu vo všedných veciach.** Kto tak koná, kto hľadá najprv Božie kráľovstvo a Jeho spravodlivosť, bude môcť vyznať – ako kedysi Ježišovi učeníci. Tí Mu na otázku: *„Či ste mali v niečom nedostatok?“*, odpovedali: *„V ničom!“* (L 22, 35)

Dobrotivý nebeský Otec nech nás posilní k takémuto vyznaniu. Amen.

**Použitím:** *Daniel Ženatý: Kázání na hoře – Milost Boží pro všedný den (vyd. Mlýn, Třebenice 1996);*

*Dietrich Bonhoeffer: Následování – Výklad Kázání na hoře (preložili: F. M. Dobiáš a A. Molnár; samizdat); Kol. autorov: Průvodce životem – Matouš (vyd. IBS & Luxpress, Praha 1997)*:

**Martin Šefranko, evanjelický a. v. farár**